Hâfez-e Abru
Hâfez-e Abru, d. 1430, persisk historieskriver, knyttet til timuridernes hof; sandsynligvis født i Herat og uddannet i Hamadan (Iran). Hâfez-e Abru har skrevet historiske værker og et geografisk arbejde. I tråd med tidens skik er værkerne en blanding af fiktion og fakta; men trods dette udgør de et vigtigt historisk kildemateriale, af hvilket en lille del er udgivet dels på persisk, dels på europæiske sprog.